**Vedtægter for Fredensborg Lærerkreds, Kreds 36**

**Danmarks Lærerforening**

§1 Kredsen består af medlemmer fra Fredensborg Kommune,der udgør Fredensborg Lærerkreds,Kreds 36 af Danmarks Lærerforening.

§2 Kredsens formål er at varetage medlemmernes pædagogiske, økonomiske og tjenstlige interesser og styrke sammenholdet mellem medlemmerne.

Stk. 2

Dette formål søges bl.a. nået ved:

1)  Udøvelse af Kredsens forhandlings- og aftaleret med de lokale skolemyndigheder.

2) Afholdelse af møder, kurser og konferencer af pædagogisk, faglig og organisatorisk karakter.

3) Samarbejde med andre lønmodtagerorganisationer.

4) Udadrettet informationsvirksomhed omkring lærernes arbejdsvilkår.

5) Økonomisk støtte til andre organisationer, som enten selv er gået i konflikt eller ramt af en lockout, eller som yder en indsats af kulturel eller anden almen karakter.

Stk. 3

Fredensborg Lærerkreds råder over en Særlig Fond, som følger de af Hovedstyrelsen i medfør af Danmarks Lærerforenings vedtægter §10, stk. 8, og §9, stk. 1-8 fastsatte bestemmelser. Standardvedtægterne for Særlig Fond er bilag til Kredsens vedtægter.

§3 Som medlem skal optages enhver, som ifølge Danmarks Lærerforenings vedtægter §3 og §10 har ret til at være medlem af Kredsen. Kun almindelige medlemmer er valgbare og har stemmeret efter de nærmere bestemmelser i vedtægterne. Indmeldelse sker på Foreningens indmeldelsesformular gennem tillidsrepræsentanten, kredskassereren eller til Danmarks Lærerforenings medlemskontor. Enhver indmeldelse modtages under forbehold af Hovedstyrelsens godkendelse, jf. Danmarks Lærerforenings vedtægter §4.

Udmeldelse sker skriftligt til Danmarks Lærerforenings medlemskontor med mindst 1 måneds varsel til en 1. januar, 1. april, 1. august eller 1. oktober, jf. Danmarks Lærerforenings vedtægter §5.

§4 Kontingent til Kredsen fastsættes på den ordinære generalforsamling på grundlag af et af Kredsstyrelsen udarbejdet budget for det følgende regnskabsår.

Stk. 2

Ekstraordinære kontingenter til Særlig Fond til dækning af udgifterne ved de i §2, stk. 3 angivne konflikter fastsættes af en ekstraordinær generalforsamling.

Stk. 3

Det enkelte medlem hæfter alene over for Fredensborg Lærerkreds med sit indbetalte og sit forfaldne kontingent til Kredsen.

Stk. 4

Medlemmer, der trods påkrav ikke har betalt kontingent inden udgangen af hvert kvartal, fortaber medlemsrettighederne, indtil kontingentrestancen er betalt*.* Medlemmer, der trods påkrav ikke har betalt kontingent, slettes som medlemmer efter den af Hovedstyrelsen fastsatte sletteprocedure.Sådanne medlemmer kan kun genoptages, efter at restancen er betalt, og i øvrigt forholder man sig ved genoptagelsen som angivet i Danmarks Lærerforenings vedtægter §4, jf. Danmarks Lærerforenings vedtægter §5.

Stk. 5

Budget- og regnskabsåret er 1.1.-31.12.

§5 Generalforsamlingen er Kredsens øverste myndighed. Ordinær generalforsamling afholdes hvert år i årets første kvartal og indkaldes ved opslag på skolerne, Kredsens hjemmeside samt meddelelse på www.folkeskolen.dk med mindst 4 ugers varsel.

Stk. 2

Generalforsamlingen kan kun træffe beslutninger om sager, der er optaget på dagsordenen. Generalforsamlingen er beslutningsdygtig, når den er lovlig indkaldt, jf. dog Danmarks Lærerforenings vedtægter §10, stk. 9.

Stk. 3

Beslutninger træffes ved almindeligt flertal (jf. dog §§14 og 15). Skriftlig afstemning foretages, når mindst 10 medlemmer kræver det. Ved personvalg foretages altid skriftlig afstemning, hvis der er opstillet flere kandidater, end der skal vælges.

Stk. 4

Der kan ikke afgives stemme ved fuldmagt eller ved brev.

Stk. 5

Forslag, der ønskes optaget på dagsordenen, skal foreligge skriftligt hos kredsformanden senest 14 dage før generalforsamlingen afholdes. Endelig dagsorden ved opslag på skolerne senest 5 skoledage før generalforsamlingen afholdes.

§6 På den ordinære generalforsamlings dagsorden skal følgende punkter optages:

1.      Valg af dirigent og sekretær

2.      Beretning

3.      Regnskab

4.      Indkomne forslag

5.      Fastsættelse af ydelser til styrelsesmedlemmer

6.      Budget og fastsættelse af kontingent

7.      Valg, jf. §8

8.      Eventuelt

§7 Ekstraordinær generalforsamling afholdes, når formanden eller Kredsstyrelsen finder det nødvendigt, eller når mindst 10 % af de almindelige medlemmer skriftligt kræver det og samtidig meddeler de emner, som kræves behandlet af generalforsamlingen. I sidstnævnte tilfælde skal generalforsamlingen afholdes senest 1 måned (skoleferier fraregnet) efter, at begæringen er fremsat.

Stk. 2

Ekstraordinær generalforsamling med angivelse af dagsorden indkaldes med mindst 5 dages varsel ved opslag på skolerne. Beslutninger træffes på tilsvarende måde som ved ordinær generalforsamling.

§8 Kredsstyrelsen består af en formand, der samtidig er valgt som delegeret, en næstformand, der samtidig er valgt som delegeret, en kasserer samt et styrelsesmedlem, der vælges på generalforsamlingen i lige år. Kredsstyrelsen tiltrædes af lærernes fællestillidsrepræsentant. Fællestillidsrepræsentanten tiltræder med stemmeret.

På samme generalforsamling vælges *2* suppleanter for

Næstformanden og to suppleanter til Kredsstyrelsen.

Der vælges endvidere 2 kritiske revisorer og 2 suppleanter.

Valgene er gældende for 2 år med virkning fra 1.4. i valgåret.

Valget af fællestillidsrepræsentant er gældende for 2 år fra 1/8 i valgåret[[1]](#footnote-1).

Stk. 2

Kredsens regnskaber revideres af en statsautoriseret (eller registreret) revisor.

Stk. 3

Kredsformand og kredskasserer tegner hver for sig og/eller sammen Fredensborg Lærerforening, herunder Særig Fond, i økonomisk henseende, dog kan optagelse af lån kun finde sted efter beslutning i kredsstyrelsen.

Stk. *4*

Kandidatopstilling sker på følgende måde:

Senest 4 uger før generalforsamlingen indkalder Kredsstyrelsen kandidatforslag ved opslag på skolerne. Et kandidatforslag er kun gyldigt, når det er bilagt en erklæring fra den pågældende kandidat om, at vedkommende er villig til at modtage valg, og når det er formanden i hænde senest 14 dage før generalforsamlingen. Navnene på de forud modtagne gyldige kandidatforslag udsendes sammen med endelig dagsorden.

Stk. *5*

Endvidere kan der opstilles kandidater på selve generalforsamlingen. Disse forslag er kun gyldige, når kandidater personligt erklærer sig villige til at modtage valg, eller når der foreligger underskrevet erklæring herom fra den pågældende.

Stk. *6*

Valgprocedure:

1. Valg af formand
2. Valg af næstformand
3. Valg af kasserer, formand og næstformand kan ikke opstilles til posten som kasserer
4. Valg af styrelsesmedlem
5. Valg af 2 suppleanter for næstformand[[2]](#footnote-2)
6. Valg af 2 suppleanter til kredsstyrelsen
7. Valg af 2 interne revisorer
8. Valg af suppleanter for revisorerne

Stk. *7*

For alle valg følges de af Hovedstyrelsen fastsatte retningslinjer ved valg af delegerede.

a.      Valg af én person:

Ved valg, hvor der skal vælges én person (f.eks. kredsformand) anvendes følgende fremgangsmåde:

Er der kun opstillet én kandidat, er vedkommende valgt uden afstemning.

Er der opstillet flere kandidater, holdes der skriftlig afstemning.

Opnår ingen kandidat i første afstemning over halvdelen af de afgivne stemmer (blanke og ugyldige stemmer undtaget), foretages ny (anden) afstemning.

Opnår heller ingen ved denne afstemning over halvdelen af stemmerne (blanke og ugyldige stemmer undtaget), foretages bundet omvalg mellem de to, der ved anden afstemning opnåede flest stemmer.

Hvis det på grund af stemmelighed i anden afstemning ikke kan afgøres, hvem der skal deltage i det bundne omvalg, foretages der lodtrækning mellem de kandidater, der opnåede flest og samtidig lige mange stemmer.

Ligeledes afgør lodtrækning valget, hvis stemmerne står lige ved det bundne omvalg.

b.      Valg af flere personer:

Ved valg, hvor der skal vælges flere (f.eks. kredsstyrelses-medlemmer og suppleanter), anvendes følgende fremgangsmåde:

Hvert medlem kan på stemmesedlen højest skrive navnene på det antal kandidater, der skal vælges. Navnene på kandidaterne anføres i den rækkefølge, man ønsker kandidaterne valgt.

Én og samme kandidats navn må ikke anføres flere gange på stemmesedlen.

På stemmesedlen kan der anføres færre kandidatnavne end det antal, der i alt skal vælges.

c. Optælling:

Ved stemmeoptællingen får den kandidat, der på stemmesedlen er opført som nr. 1, det antal stemmer, som svarer til antallet af kandidater og evt. suppleanter, der i alt skal vælges ved den pågældende afstemning.

Nr. 2 på stemmesedlen tildeles 1 stemme mindre end antallet af kandidater, der i alt skal vælges ved den pågældende afstemning, og så fremdeles.

De kandidater, der herefter har opnået flest stemmer, er valgt.

I tilfælde af stemmelighed afgøres valgene ved lodtrækning.

§9 Et forslag om mistillidsvotum til Kredsstyrelsen kan behandles på en lovlig indkaldt generalforsamling, jf. Danmarks Lærerforenings vedtægter §10, stk. 12.

§10 Kredsstyrelsen fordeler frikøbstimetallet på Kredsstyrelsens medlemmer inden for de af generalforsamlingen fastsatte rammer, jf. §6, pkt. 5.

§11 Medlemmerne på hver skole vælger tillidsrepræsentant og suppleant(er) for denne for to år ad gangen. Valget udskrives af Kredsstyrelsen i februar/marts måned i lige år, jf. bestemmelserne i TR-reglerne og Danmarks Lærerforenings vedtægter §11. Valgene er gældende fra 1. august i valgåret. Valgene finder sted efter reglerne i Danmarks Lærerforenings vedtægter §11, og der meddeles samtidig valgbarhedsbetingelser. Valgene skal være afholdt senest 14 dage inden den ordinære generalforsamling. Valg af fællestillidsrepræsentant skal være foretaget senest en uge inden den ordinære generalforsamling.

Stk. 2

Tillidsrepræsentanterne/tillidsrepræsentantsuppleanterne formidler samarbejde mellem medlemmer på den matrikel, de repræsenterer, Kredsstyrelsen og Hovedstyrelsen under hensyntagen til vejledningen for tillidsrepræsentanter.

§12 Et forslag til mistillidsvotum til tillidsrepræsentanter/tillidsrepræsentantsuppleanter behandles efter Danmarks Lærerforenings vedtægter §11 og §11B. Tillidsrepræsentanterne og tillidsrepræsentantsuppleanterne på skoler med flere matrikler indkaldes til møde med Kredsstyrelsen mindst 6 gange årligt.

§13 Med det formål at styrke det fagpolitiske arbejde på tjenestestederne og blandt medlemmerne danner kredsens medlemmer i fraktionerne 1 og 2 ved de enkelte tjenestesteder en faglig klub.

Klubbens forretningsorden skal godkendes af kredsstyrelsen.

TR/TR-suppleanten/kontaktpersonen er formand for klubben og er forbindelsesled til kredsstyrelsen.

Valg af kontaktperson og suppleant for denne sker efter de af kongressen fastsatte bestemmelser.

Stk. 2.

Medlemmer uden fast tjenestested kan udgøre en særlig klub under kredsen.

Kontaktpersonen(erne) varetager forbindelsen med kredsstyrelsen.

Stk. 3.

Medlemmer, som ikke er ansat på en skole, men er ansat efter overenskomst indgået af DLF eller LC, kan udgøre en særlig klub under kredsen.

Stk. 4.

Generalforsamlingen afsætter hvert år et beløb til klubbernes drift.

§14 Støttefond

Støttefonden har til formål at støtte andre organisationer, som enten selv er gået i konflikt eller ramt af lockout, eller som yder en indsats af kulturel eller anden almen karakter.

Desuden kan Støttefonden bruges til dækning af Kredsens omkostninger i forbindelse med disse forhold. Midler kan overføres til Særlig Fond.

Stk. 2

Over Støttefondens midler føres et selvstændigt regnskab og budget, som angiver, inden for hvilke økonomiske rammer beslutninger om støtte kan tages.

Regnskabet revideres af Kredsens revisorer og en statsautoriseret eller registreret revisor, som udpeges af Kredsstyrelsen og forelægges generalforsamlingen til godkendelse.

Stk. 3

Beslutning om udbetaling af Støttefondens midler træffes af Kredsstyrelsen.

§15 Danmarks Lærerforening, Fredensborg Lærerkreds kan med Hovedstyrelsens forudgående godkendelse kun opløses, hvis dette vedtages på en generalforsamling indkaldt efter de for ordinære generalforsamlinger gældende regler, på hvilken mindst 2/3 af generalforsamlingens tilstedeværende almindelige medlemmer (inkl. stemmer ikke) stemmer for. Opnås der ikke 2/3’s flertal for forslaget, indkaldes der til ekstraordinær generalforsamling, hvor beslutning træffes ved almindeligt stemmeflertal.

Stk. 2

I tilfælde af Kredsens opløsning anvendes dens midler efter generalforsamlingens nærmere bestemmelser efter Kredsens formålsbestemmelser.

Stk. 3

Ved Kredsens opløsning tilfalder dog de til enhver tid værende midler i Kredsens Særlig fond, herunder eventuel fast ejendom, inventar etc. Danmarks Lærerforenings Særlige Fond.

§16 Nærværende vedtægter kan ændres, når forslag herom er optaget på dagsordenen for en generalforsamling, som indkaldes med de for ordinær generalforsamling gældende indkaldelsesregler, og når mindst 2/3 af samtlige afgivne stemmer (inkl. stemmer ikke) stemmer for.

§17 Nærværende vedtægter er vedtaget på generalforsamlingen den 27.marts 2019 i Fredensborg Lærerkreds og træder i kraft ved vedtagelsen.

1. *Fællestillidsrepræsentanten valgt for perioden 1/8 indeværende år – 1/8 kommende valgår fortsætter i Kredsstyrelsen til 1/8 i valgåret* [↑](#footnote-ref-1)
2. *Hvis næstformanden som følge af midlertidigt forfald er forhindret i at deltage i en kongres, indtræder dennes suppleant i den pågældende kongres.* [↑](#footnote-ref-2)